
RAPORT  COMUN

asupra proiectului de Lege pentru modificarea şi completarea art.13 din Ordonanţa Guvernului nr.14/2003 privind înfiinţarea, organizarea şi funcţionarea Autorităţii Naţionale pentru Persoanele cu Handicap
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. PLx 67 din 11 februarie 2009, cu dezbaterea pe fond a proiectului de Lege pentru modificarea şi completarea art.13 din Ordonanţa Guvernului nr.14/2003 privind înfiinţarea, organizarea şi funcţionarea Autorităţii Naţionale pentru Persoanele cu Handicap.

La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.722/16.06.2008)

· avizul negativ al Comisiei pentru buget, finanţe şi bănci (nr.22/89/05.03.2009)

· avizul negativ al Comisiei juridice, de disciplină şi imunităţi (nr.31/163/25.02.2009)

· punctul de vedere negativ al Guvernului (nr.2732/30.10.2008).
Proiectul de lege are ca obiect de reglementare modificarea şi completarea art.13 din Ordonanţa Guvernului nr.14/2003, în scopul modificării structurii comisiilor de evaluare a persoanelor cu handicap pentru adulţi şi a secretariatului acestor comisii, determinată de modificarea legislaţiei în domeniu, cu referire specială la Legea nr.448/2006 privind protecţia şi promovarea persoanelor cu handicap, republicată, cu modificările şi completările ulterioare.

Comisiile propun Plenului Camerei Deputaţilor respingerea proiectului de lege din următoarele considerente: 

· scopul comisiei, aşa cum este definit la alin.(3) al aceluiaşi articol, este încadrarea sau respingerea încadrării într-o categorie de persoane cu handicap. Este necesar ca din componenţa comisiei să facă parte şi medici specialişti în expertiză medicală şi recuperarea capacităţii de muncă, interne, medicină generală sau medicină de familie. 
· atribuţiile direcţiilor de sănătate publică judeţene, respectiv a municipiului Bucureşti nu justifică prezenţa în aceste comisii a unui reprezentant al acestora.
· art.33 din Legea nr.273/2006 privind finanţele publice locale precizează că sumele defalcate din unele venituri ale bugetului de stat pentru echilibrarea bugetelor locale se alocă cu destinaţii speciale, între care nu se regăsesc cele propuse la alin.(11), formularea acestuia încălcând legea mai sus menţionată.
· secretarul comisiei nu ar trebui să răspundă în mod exclusiv de legalitatea documentelor depuse de serviciul de evaluare complexă a persoanelor adulte cu handicap şi de exactitatea şi legalitatea datelor cuprinse în documentele emise de Comisie, având în principiu, o funcţie de natură tehnică, ce presupune mai ales primirea şi înregistrarea documentelor, întocmirea, redactarea şi semnarea alături de comisie a documentaţiei privind activitatea specifică a acesteia, transmiterea documentelor din activitatea decizională a comisiei.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţa comună din 8 septembrie 2009.

La lucrări au fost prezenţi, din partea Comisiei pentru muncă şi protecţie socială, 18 deputaţi din totalul de 19 membri, iar din partea Comisiei pentru sănătate şi familie au fost prezenţi 19 deputaţi din totalul de 19 membri ai acesteia.

Raportul comun a fost adoptat cu unanimitate de voturi.
La dezbateri a participat, în calitate de invitat, în conformitate cu prevederile art.55 din Regulamentul Camerei Deputaţilor, doamna Iustina Radu, vicepreşedinte al Autorităţii Naţionale pentru Persoanele cu Handicap.

Proiectul de lege a fost adoptat de Senat în şedinţa din 4 februarie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

